Коми Республикаса Веськöдлан котыр кутö син улас Емва да Зöвсьöрт монокаръясын олöмсö.

Коми Республикаса Юралысьöс вежысь Александр Буров юöртiс регионса Юралысь Вячеслав Гайзерлы, кутшöм серпасыс Княжпогостса ДВП заводын да Зöвсьöртса фанера комбинатын.

Александр Буровлöн кывъяс серти, омöльджык серпасыс Княжпогостса заводын, кöнi мунö мынтысьны вермытöмлун кузя процедура. Во заводитчöмсянь поставщикъяслы да энергетикъяслы уджйöз дорö нöшта на содiс 90 млн. шайт убыток, сы лыдын удждон да вот мынтöм кузя. Косму тöлысь помсянь предприятиеын уджсö дзикöдз дугöдöма.

«Ставсö-ö ми вöчам сы могысь, медым бура да лючки видлавсисны заводлöн мытшöдъясыс?» - стöчмöдiс аслас вежысьыслысь регионса Юралысь да корис юöртны завод модернизируйтöм кузя планъяс йылысь.

«Веськöдлан котырлöн да муниципалитетса веськöдлысьяслöн могыс – отсавны заводлы котыртан уджын. Ми участвуйтiм кредиторъяскöд да стратегическöй инвесторкöд сёрнитчöмын, - эскöдiс А.Буров. - Завод модернизируйтöм кузя планъясыс кольöны вынаöсь, но збыльмöдан кадыс нюжалö да найöс ковмас бурджыка ладмöдны öнiя рынок серти».

«Зöвсьöрт фанера комбинатлöн серпасыс тöдчымöн бурджык», - пасйис регионса юралысьöс вежысь. Öнi комбинатлысь мытшöдъяссö вочасöн бырöдöны, комбинат уджалö убытоктöг.

Республикаса Юралысь аслас вежысьлы тшöктiс «видзöдны тайö предприятиеяс бöрся, сiдзжö видзöдны, кыдзи уджалöны монокаръяслы федеральнöй отсöг сетан уджтасъяс кузя да дзик пыр юöртны сылы став примитöм решениеяс йылысь».